Ta je politika iznimno važna: u Bijeloj knjizi pod nazivom „Plan za jedinstveni europski prometni prostor – ususret konkurentnom prometnom sustavu u kojem se učinkovito gospodari resursima” određeno je deset ciljeva za konkurentni prometni sustav u kojem se učinkovito gospodari resursima (referentne vrijednosti za postizanje cilja smanjenja emisija stakleničkih plinova za 60 %). Potrebni su detaljni statistički podatci o cestovnom prijevozu tereta kako bi se pratio napredak u ostvarivanju nekih od tih ciljeva (na primjer, cilj prema kojem se do 2030. ukupno 30 % cestovnog prijevoza tereta na udaljenostima većima od 300 km planira obavljati drugim načinima prijevoza).

Kako bi izvršila zadaće koje su joj povjerene u okviru zajedničke prometne politike, Komisiji su potrebni usporedivi, pouzdani, usklađeni, redovni i sveobuhvatni statistički podatci o razmjeru i razvoju cestovnog prijevoza robe vozilima registriranima u EU-u te o stupnju iskorištenosti vozila kojima se taj prijevoz obavlja.

Podatci prikupljeni u okviru Uredbe (EU) br. 70/2012 iznimno su vrijedni i za stručne organizacije, prijevozna poduzeća, istraživače i projektante u području cestovnog prijevoza jer je na temelju dubinskog poznavanja tržišta moguće poboljšati konkurentnost poduzeća u tom sektoru.

1.4.Obuhvaćenost država članica i ostalih zemalja

Uredba (EU) br. 70/2012 primjenjuje se izravno i u potpunosti na sve države članice.

Njome se od svih država članica zahtijeva pružanje podataka. U skladu s člankom 1. stavkom 3. Uredbe Malta je jedina iznimka od tog pravila s obzirom na mali broj vozila za cestovni prijevoz robe registriranih u toj zemlji, a koja imaju ovjereni primjerak dozvole Zajednice. Prikupljanje smislenih i pouzdanih podataka za mali broj vozila malteškim bi poduzećima nametnulo nerazmjerno opterećenje.

Dvije zemlje članice EFTA-e, odnosno Norveška i Švicarska, također dostavljaju podatke.

2.PRAĆENJE PROVEDBE UREDBE

2.1.Usklađenost s pravnim obvezama

Razina usklađenosti s obvezama o pružanju podataka utvrđenima u Uredbi (EU) br. 70/2012 vrlo je visoka. Sve države članice dostavile su zatražene skupove podataka, uz mali broj kašnjenja, uglavnom zbog promjena u IT-u na nacionalnoj razini. Time se omogućuje izrada visokokvalitetnih i pouzdanih statističkih podataka o cestovnom prijevozu tereta u Europi.

2.2.Metode prikupljanja podataka u državama članicama

Metodološkim postupcima iz Uredbe (EU) br. 70/2012 pružen je zajednički okvir kako bi se osigurali usklađeno prikupljanje podataka i usporedivi podatci.

Komisija prikuplja informacije o nacionalnim metodama prikupljanja podataka (upotreba registara, metode odabira uzoraka, obuhvaćenost itd.) svake tri godine i objavljuje ih u priručniku Methodologies used in surveys of road freight transport in Member States and candidate countries (Metode primijenjene u istraživanjima o cestovnom prijevozu tereta u državama članicama i državama kandidatkinjama).

2.3.Administrativno opterećenje za države članice

Uredba (EU) br. 70/2012 osmišljena je s konkretnim ciljem zadržavanja opterećenja za države članice na najmanjoj mogućoj razini. U većini zemalja izvjestiteljica nije bilo potrebno poduzeti nikakve dodatne mjere jer su postojeći procesi bili dovoljni kako bi se zadovoljili uvjeti u pogledu prikupljanja podataka. Komisija je prikupila i informacije o opterećenju ispitanika.

Općenito govoreći, samo je nekoliko država članica bilo u mogućnosti precizno procijeniti opterećenje koje je bilo rezultat provedbe Uredbe. Neovisno o tome, moguće je donijeti sljedeće zaključke:

·velika većina zemalja izvjestiteljica koje su odgovorile na upitnik smatra da je, u pogledu redovnog pružanja podataka, obim posla bio prihvatljiv.